எசுப்பானியர் தமது நாட்டை "எஸ்ப்பானா" (España) என்று அழைக்கின்றனர். ஆங்கிலத்தில் இதை "ஸ்பெயின்" (Spain) என அழைப்பர். இப்பெயர்களின் தோற்றம் குறித்து வேறுபட்ட கருத்துக்கள் நிலவுகின்றன. இதன் நிலப்பகுதியைக் குறிக்கும் ஐபீரியா என்பதற்குப் பழைய உரோமர் வழங்கிய பெயர் "ஹிஸ்பானியா" (Hispania) என்பது. இது, எசுப்பானியாவைக் குறிக்க வழங்கிய "ஹெஸ்ப்பீரியா" என்பதன் கவிதை வழக்காக இருக்கலாம் என்கின்றனர். கிரேக்கர்கள், "மேற்கு நிலம்" அல்லது "சூரியன் மறையும் நிலம்" என்ற பொருளில் இத்தாலியை "ஹெஸ்ப்பீரியா" என்றும் இன்னும் மேற்கில் உள்ள எசுப்பானியாவை "ஹெஸ்ப்பீரியா அல்ட்டிமா" என்றும் அழைத்தனர்.

புனிக் மொழியில் "இஸ்பனிஹாட்" என்னும் சொல்லுக்கு "முயல்களின் நிலம்" அல்லது "விளிம்பு" என்னும் பொருள் உண்டு. அட்ரியனின் ஆட்சிக்காலத்தில் இப்பகுதியில் வெளியிடப்பட்ட நாணயங்களில் ஒரு பெண்ணுருவத்தின் காலடியில் முயலின் உருவம் உள்ளது. இதனால் இப்பகுதியை முயலுடன் தொடர்புபடுத்தி "முயல்களின் நிலம்" என்ற பொருளில் அல்லது நடுநிலக் கடலின் விளிம்பில் உள்ளதால் "விளிம்பு" என்னும் பொருளில் வழங்கிய "இஸ்பனிஹாட்" என்னும் சொல்லிலிருந்து "எஸ்ப்பானா" என்னும் சொல் உருவாகி இருக்கலாம் என்பது சிலரது கருத்து. "விளிம்பு" அல்லது "எல்லை" எனப் பொருள்படும் பாசுக்கு மொழிச் சொல்லான "எஸ்ப்பான்னா" என்பதே "எஸ்ப்பானா" என்பதன் மூலம் என்பாரும் உள்ளனர்.

ஆன்ட்டோனியோ டெ நெப்ரிசா என்பவர் "ஹிஸ்பானியா" என்பது "மேற்குலகின் நகரம்" என்னும் பொருள் கொண்ட ஐபீரிய மொழிச் சொல்லான "ஹிஸ்பாலிஸ்" (Hispalis) என்பதில் இருந்து தோன்றியிருக்கலாம் என்னும் கருத்தை முன்வைத்துள்ளார்.

பெயர்
புவியியல்
வரலாறு
மலைகளும் ஆறுகளும்